NIŽNÁ. Jubilejný 45. ročník najmasovejšieho cyklistického okruhu privítal zahraničných účastníkov z Českej republiky, Poľska, Nemecka, Holandska, Maďarska a Rakúska, ale väčšina štartového poľa bola zo Slovenska.
Prihlásených bolo šesťsto cyklistov. "Ďalších dvesto išlo mimo nás," hovorí jeden z organizátorov Miloš Kuboš. Účasť bola vyššia ako v minulom roku.
Pred piatimi rokmi zaznamenali organizátori najvyššia počet štartujúcich v histórii. Trať prešlo viac ako tisíc jazdcov. Postupným obmedzovaním ubytovacích kapacít v Tatranskej Lomnici boli organizátori nútení redukovať počet prihlásených a neskôr aj zmeniť lokalitu. V minulom roku pelotón prvýkrát zavítal do Ždiaru v Belianskych Tatrách. Tento rok tomu nebolo inak.
Účastníci sa uplynulý piatok stretli na štarte v Nižnej. Cez Suchú Horu a Zakopané sa dostali k Ždiaru, kde ich uvítali domáci v ľudovom kroji chlebom a soľou. Večer absolvovali zábavu pri živej hudbe a novinkou bola oldies party. V sobotu bol pripravený program cyklotúry na Štrbské pleso, alebo výstup na jednu z vysokohorských chát vo Vysokých Tatrách. Podvečer absolvovali niektorí športový program. Disciplíny hod bicyklovým rámom na presnosť a vzdialenosť pobavili účastníkov. V nedeľu sa športovci vybrali späť do cieľa do Nižnej cez Tatranskú Lomnicu, Liptovský Mikuláš a Huty. Za tri dni prešli 230 km. Zvládol to aj najstarší 74 - ročný účastník.